দুই বছর আগে বড়পর্দায় উপস্থিত হয়েছিলেন ফেয়ার অ্যান্ড লাভলী সুপার হিরো সুপার হিরোইন প্রতিযোগিতার বিজয়ী মিমো। মোহাম্মদ হোসেন জেমীর পরিচালনায় ছবির নাম ‘কিং খান’। এ ছবিতে মিমোর নায়ক হিসেবে ছিলেন শাকিব খান। দুই বছর পর আবার শাকিব খানের সঙ্গেই একটি ছবির মধ্য দিয়ে বড় পর্দায় আসতে যাচ্ছেন মিমো। ছবির নাম ‘পূর্ণ্যদৈর্ঘ্য প্রেমকাহিনী’। রুম্মান রশীদ খানের রচনায় ছবিটি পরিচালনা করেছেন সাফিউদ্দিন। শাকিব খান, মিমো ছাড়াও এ ছবিতে অভিনয় করেছেন জয়া আহসান ও আরেফিন শুভ। মিমো বলেন, এ ছবিটি বলা যায় অনুরোধেই করা। ছবিতে অতি স্বল্পসময়ের জন্য একটি চরিত্রে অভিনয় করেছি আমি। অতিথি চরিত্রই বলা যায়। তাই ছবিটি নিয়ে আমার ভাবনা খুব একটা ছিল না। ছবিটি মুক্তি প্রসঙ্গে মিমো বলেন, আমার ভাল লাগার মতো একটি বিষয় যে, দুই বছর পরে হলেও বড়পর্দায় আমাকে দর্শক আবার দেখতে পারবেন। ২০১১ সালে ঈদুল আজহায় নায়িকা হয়ে আমার প্রথম অভিনীত ছবি মুক্তি পেয়েছিল। দুই বছর পর আবারও ঈদুল আজহায় আমার অভিনীত ছবি মুক্তি পাচ্ছে। ভাবতে বেশ আনন্দই লাগছে। এদিকে আসছে ঈদে মিমো অভিনীত বিশটির মতো নাটক প্রচার হবে বলে জানা যায়। প্রায় সবক’টি টেলিভিশন চ্যানেলেই থাকছে তার নাটক। বর্তমানে ঈদের পাঁচ পর্বের একটি নাটকে অভিনয় করছেন মিমো। মইনুল হাসান খোকনের পরিচালনায় এতে মিমোর সঙ্গে অভিনয়ে আছেন মীর সাব্বির, সাইদ বাবু, বাঁধন এবং পারভিন সুলতানা দিতি। এছাড়া মিমো এরই মধ্যে অভিনয় করেছেন মোহন খান, শেখ রুনা, অনিরুদ্ধ রায়, জাহিদ হাসানসহ একাধিক পরিচালকের বিভিন্ন একক নাটক ও টেলিফিল্মে।